આજે ભલે આ બધી વાતો બિનમહત્વની લાગે પણ જો તે વખતે આ આરઝી હકૂમતની રચના ન થઈ હોત તો આજે આપણી હાલત શું થાત તેની કલ્પના પણ ધ્રૂજાવી નાખે તેવી છે. પાકિસ્તાન આપણો એક નઠારો પાડોશી દેશ નહિ પણ આપણા આંગણાંની વચ્ચોવચ્ચ ઊગેલું ઝેરી ઝાડ હોત! ગીરનારના પગથિયા ચડવા માટે કે લીલી પરિક્રમામાં જવા માટે આપણને પાસપોર્ટ-વિઝાની જરૂર પડત, બહાઉદ્દીન કોલેજનું જોડાણ સિંધ યુનિવર્સિટી સાથે થતાં આપણા અનેક ગુજરાતી કવિ-ગઝલકારોની પ્રતિભા ખીલતા પહેલા જ કરમાઈ ગઈ હોત, ગુજરાતના લોખંડી મનોબળના પ્રતિક જેવું સોમનાથ પાટણનું મંદિર બાંધી જ શકાયુ ન હોત, ગીરના બધા સિંહો આંતરરાષ્ટીય બજારોમાં પાણીના ભાવે વેચાઈ ગયા હોત, જૂનાગઢ પંથકના લાખો માણસો નિરાશ્રીત બની ગુજરાતભરમાં લાચાર બની ભટકતા હોત.